Biblia Mli Saji Bɔ ni Wɔɔfee Wɔhi Shi Kɛya Naanɔ - Yehowa Odasefoi a-Wɛb Saiti\nANI obaanyɛ otsɔɔ wolo ni gbekɛ yoo ﬁoo lɛ kɛ enanemɛi lɛ kaneɔ lɛ? Hɛɛ, wolo ni okaneɔ nɛɛ nɔŋŋ eko—Mi-Wolo ni Gbaa Biblia Mli Saji. Ni amɛmiikane sane ni okaneɔ lɛ nɔŋŋ—“Bɔ ni Wɔɔfee Wɔhi Shi Kɛya Naanɔ.”\nAni ole nɔ ni amɛkaseɔ lɛ? No ji, kɛji wɔbaanyɛ wɔhi shi kɛya naanɔ lɛ, no lɛ ehe miihia ni wɔle Yehowa kɛ e-Bi Yesu he sane klɛŋklɛŋ. Biblia lɛ kɛɔ akɛ: ‘Gbɛ ni aaatsɔ nɔ ahi shi kɛya naanɔ nɛ. Kasemɔ anɔkwa Nyɔŋmɔ lɛ, kɛ e-Bi ni ji Yesu Kristo ni etsu lɛ kɛba shikpɔŋ nɔ lɛ he nii.’\nTe wɔɔfee tɛŋŋ wɔkase Yehowa Nyɔŋmɔ kɛ e-Bi Yesu he nii? Gbɛ kome ji ni wɔkane Mi-Wolo ni Gbaa Biblia Mli Saji lɛ kɛjɛ shishijee kɛyashi naagbee. Ewieɔ Yehowa kɛ Yesu he saji babaoo, aloo jeee nakai? Ni ewieɔ nibii ni amɛfee momo kɛ nɔ ni amɛbaafee hu lɛ he babaoo. Shi ehe miihia ni wɔfee babaoo fe ni wɔɔkane wolo nɛɛ kɛkɛ.\nAni oona wolo kroko ni kã shikpɔŋ lɛ? Biblia lɛ ni. Ha ni mɔ ko akane Biblia lɛ fãi ni saji ni yɔɔ wolo nɛɛ mli lɛ damɔ nɔ lɛ etsɔɔ bo. Biblia lɛ kɛ saji ni he hiaa bɔni afee ni wɔ fɛɛ wɔnyɛ wɔsɔmɔ Yehowa yɛ gbɛ ni ja nɔ, ni wɔna naanɔ wala lɛ fɛɛ haa wɔ. No hewɔ lɛ esa akɛ efee wɔsubaŋ akɛ wɔɔkase Biblia lɛ yɛ bei babaoo mli.\nShi ni wɔɔkase Yehowa Nyɔŋmɔ kɛ Yesu Kristo he nii lɛ kɛkɛ faaa. Wɔbaanyɛ wɔná amɛ kɛ amɛtsɔɔmɔi lɛ ahe nilee babaoo diɛŋtsɛ, ni kɛlɛ wɔnine shɛŋ naanɔ wala nɔ. Ani ole nɔ kroko hu ni he hiaa?\nEhe miihia ni wɔshihilɛ kɛ nibii ni wɔkaseɔ lɛ hu akpã gbee. Ani okaiɔ Yuda Iskariot? Efata mɛi 12 ni Yesu hala koni amɛfee ebɔfoi lɛ ahe. Yuda yɛ Yehowa kɛ Yesu he nilee babaoo. Shi mɛni ba enɔ? Yɛ be ﬁoo sɛɛ lɛ, ebafee hiɛjoolɔ, ni etsɔɔ Yesu sɛɛ gbɛ eha ehenyɛlɔi lɛ, ni aha lɛ jwiɛtɛi kukuji 30. No hewɔ lɛ Yuda naŋ naanɔ wala.\nAni okaiɔ Gehazi, nuu ni wɔkase ehe nii yɛ Sane ni Ji 69 lɛ mli lɛ? Eetao ni ena atadei komɛi kɛ shika ni jeee enɔ. No hewɔ lɛ emale koni enine ashɛ nibii nɛɛ anɔ. Shi Yehowa gbala etoi. Ni kɛji wɔbooo emlai lɛ atoi lɛ, ebaagbala wɔ hu wɔtoi.\nShi gbɔmɛi kpakpai babaoo yɛ ni amɛsɔmɔ Yehowa yɛ anɔkwayeli mli. Wɔmiisumɔ ni wɔtamɔ amɛ, aloo jeee nakai? Gbekɛ nuu Samuel ji nɔkwɛmɔ nɔ kpakpa ni wɔbaasumɔ ni wɔkase lɛ. Kaimɔ akɛ, taakɛ wɔna yɛ Sane ni Ji 55 lɛ mli lɛ, beni ebɔi Yehowa sɔɔmɔ yɛ esɔlemɔwe lɛ, no mli lɛ eye aﬁi ejwɛ loo aﬁi enumɔ pɛ. No hewɔ lɛ, bɔ fɛɛ bɔ ni odako kwraa ha lɛ, ojeee mɔ ni odako ni onyɛŋ Yehowa osɔmɔ.\nEji anɔkwale akɛ, mɔ ni wɔ fɛɛ wɔtaoɔ wɔnyiɛ esɛɛ ji Yesu Kristo. Beni eji gbekɛ nuu ﬁoo po lɛ, taakɛ atsɔɔ yɛ Sane ni Ji 87 lɛ mli lɛ, no mli lɛ eyaa sɔlemɔwe lɛ ni ekɛ mɛi krokomɛi yawieɔ eŋwɛi Tsɛ lɛ he. Nyɛhaa wɔnyiɛa enɔkwɛmɔ nɔ lɛ sɛɛ. Nyɛhaa wɔgbaa wɔ-Nyɔŋmɔ ni he yɔɔ naakpɛɛ, Yehowa, kɛ e-Bi, Yesu Kristo he sane wɔtsɔa mɛi babaoo bɔ ni wɔɔnyɛ. Kɛ wɔfee enɛ lɛ, no lɛ wɔbaanyɛ wɔhi shi kɛya naanɔ yɛ Nyɔŋmɔ paradeiso hee lɛ mli yɛ shikpɔŋ nɛɛ nɔ.\nYohane 17:3; Lala 145:1-21.\nMɛni ehe hiaa akɛ wɔle bɔni afee ni wɔnyɛ wɔhi shi kɛya naanɔ?\nTe wɔɔfee tɛŋŋ wɔkase Yehowa Nyɔŋmɔ kɛ Yesu he nii, taakɛ wɔnaa ni gbekɛ yoo ﬁoo lɛ kɛ enanemɛi lɛ feɔ yɛ mfoniri lɛ mli lɛ?\nMɛɛ wolo kroko hu onaa yɛ mfoniri lɛ mli lɛ, ni mɛni hewɔ esa akɛ wɔkane daa lɛ?\nKɛfata Yehowa kɛ Yesu he nii ní wɔɔkase lɛ he lɛ, mɛni hu esa akɛ wɔfee koni wɔná naanɔ wala?\nMɛni wɔkaseɔ kɛjɛɔ Biblia Mli Sane 69 lɛ mli?\nMɛni gbekɛ nuu ﬁoo Samuel nɔkwɛmɔnɔ kpakpa ni yɔɔ Biblia Mli Sane 55 lɛ mli lɛ tsɔɔ?\nTe wɔɔfee tɛŋŋ wɔnyiɛ Yesu Kristo nɔkwɛmɔnɔ lɛ sɛɛ, ni kɛji wɔnyɛ wɔfee enɛ lɛ, mɛni wɔbaanyɛ wɔfee wɔsɛɛ?\nKanemɔ Yohane 17:3.\nMɛɛ gbɛ nɔ Ŋmalɛi lɛ tsɔɔ yɛ akɛ Yehowa Nyɔŋmɔ kɛ Yesu Kristo he nilee ni aaaná lɛ tsɔɔ babaoo fe saji kɛkɛ ni aaakpé awo yitsoŋ lɛ? (Mat. 7:21; Yak. 2:18-20; 1 Yoh. 2:17)\nKanemɔ Lala 145:1-21.\nMɛni ji yiŋtoi babaoo ni wɔyɔɔ hewɔ ni esa akɛ wɔjie Yehowa yi lɛ ekomɛi? (Lala 145:8-11; Kpoj. 4:11)\nYehowa “hi ha mɛi fɛɛ” yɛ mɛɛ gbɛ nɔ, ni esa akɛ enɛ agbala wɔ kɛbɛŋkɛ lɛ yɛ mɛɛ gbɛ nɔ? (Lala 145:9; Mat. 5:43-45)\nKɛji wɔsumɔɔ Yehowa yɛ wɔtsui mli lɛ, mɛni no baakanya wɔ ni wɔfee? (Lala 119:171, 172, 175; 145:11, 12, 21)\nAni eto eyiŋ akɛ nibii aya lɛ bɔ ni eyaa lɛ amrɔ nɛɛ?\nKɛmaje Mɔ Ko Kɛmaje Mɔ Ko Biblia Mli Sane 116: Bɔ ni Wɔɔfee Wɔhi Shi Kɛya Naanɔ